Na osnovu čl. 18. i 19. Zakona o javnom informisanju i medijima („Službeni glasnik RS”, br. 83/14, 58/15 i 12/16 – autentično tumačenje), Rešenja Komisije za kontrolu državne pomoći, broj 401-00-00036/2022-01/5, Uredbe o uslovima i kriterijumima usklađenosti državne pomoći u oblasti javnog informisanja (”Službeni glasnik RS”, br. 9/22), Pravilnika o sufinansiranju projekata za ostvarivanje javnog interesa u oblasti javnog informisanja („Službeni glasnik RS“, broj: 16/16 i 8/17), Odluke o budžetu Opštine Sremski Karlovci za 2022. godinu („Sl. list Opštine Sremski Karlovci“, br. 48/2021), člana 63. stav 1. tačka 13. Statuta Opštine Sremski Karlovci, („Sl. list Opštine Sremski Karlovci“, br. 7/19) i Odluke o raspisivanju Konkursa za sufinansiranje projekata proizvodnje medijskih sadržaja iz oblasti javnog informisanja na teritoriji Opštine Sremski Karlovci u 2022. godini broj: 400-1/2022-I/2 od  08. marta 2022. godine

**OPŠTINA SREMSKI KARLOVCI**

r a s p i s u j e

K O N K U R S  
za sufinansiranje projekata proizvodnje medijskih sadržaja iz oblasti javnog informisanja na teritoriji Opštine Sremski Karlovci u 2022. godini

**I  NAMENA** **SREDSTAVA I IZNOS**

Konkurs se raspisuje radi sufinansiranja proizvodnje medijskih sadržaja iz oblasti javnog informisanja koji doprinose istinitom, nepristrasnom, pravovremenom i potpunom informisanju svih građana Sremskih Karlovaca; podizanju kvaliteta informisanja osoba sa invaliditetom i pripadnika drugih manjinskih grupa; zaštiti i razvoju ljudskih prava i demokratije;  unapređivanju pravne i socijalne države; slobodnom razvoju ličnosti i zaštiti dece i razvoju kulturnog i umetničkog stvaralaštva; razvoju obrazovanja, uključujući i medijsku pismenost kao deo obrazovnog sistema; razvoju nauke, sporta i fizičke kulture; zaštiti životne sredine i zdravlja ljudi; unapređivanju medijskog i novinarskog profesionalizma i ostalih medijskih sadržaja koji doprinose zadovoljavanju potreba građana Sremskih Karlovaca za informacijama i sadržajima iz svih oblasti života, bez diskriminacije.

Sredstva opredeljenja Odlukom o raspisivanju konkursa za sufinansiranje projekata proizvodnje medijskih sadržaja iz oblasti javnog informisanja na teritoriji Opštine Sremski Karlovci u 2022. godini, iznose 3.500.000,00 dinara.

Najmanji iznos sredstava koji se može odobriti po projektu iznosi 10.000,00 dinara, a najveći iznos sredstava po projektu je 1.500.000,00 dinara.

U skladu sa Uredbom o uslovima i kriterijumima usklađenosti državne pomoći u oblasti javnog informisanja (”Službeni glasnik RS”, br. 9/22, u daljem tekstu: Uredba), državna pomoć se smatra usklađenom ukoliko se dodeljuje učesniku na tržištu koji se ne nalazi u postupku povraćaja državne ili *de minimis* pomoći, kao i učesnicima na tržištu koji nisu bili u teškoćama u smislu Uredbe o uslovima i kriterijumima usklađenosti državne pomoći za sanaciju i restruktuiranje učesnika na tržištu u teškoćama („Službeni glasnik RS“, broj 62/21) na dan 31. decembar 2019. godine.

Učesnik konkursa za sufinansiranje projekata proizvodnje medijskih sadržaja za štampane medije, radio, internet medije i novinske agencije, koji su lokalnog značaja i doprinose ostvarivanju javnog interesa u javnom informisanju, može podneti zahtev za sufinansiranje najviše do 80% opravdanih troškova projekta, dok učesnik konkursa za sufinansiranje projekata proizvodnje medijskih sadržaja za televiziju, može podneti zahtev za sufinansiranje najviše do 50% opravdanih troškova projekta proizvodnje medijskih sadržaja koji doprinose ostvarivanju javnog interesa u javnom informisanju.

Opravdani troškovi su troškovi koji su nastali u vezi sa izradom medijskog sadržaja, a naročito:

1. procenjeni bruto troškovi zarada i naknada angažovanih lica na proizvodnji medijskih sadržaja
2. troškovi zakupa prostora, opreme, lokacije i druge neophodne materijalne i nematerijalne imovine za potrebe proizvodnje medijskih sadržaja;
3. trošak upotrebe sopstvene imovine (amortizacija);
4. troškovi uvođenja novih tehnologija sa ciljem unapređenja usluge javnog informisanja (digitalizacija, prilagođavanje medijskih sadržaja osobama sa invaliditetom i dr.);
5. troškovi istraživanja malog opsega koja imaju za cilj bolje razumevanje navika korišćenja medija, stepen medijske pismenosti i položaja društveno osetljivih grupa u medijima.

Opravdanim troškovima, ne smatraju se troškovi izdavaštva, troškovi distribucije i troškovi promocije.

U skladu sa članom 16. stav 1. tačka 4. Zakona o javnom informisanju i medijima („Sl. glasnik RS“, br. 83/14, 58/15 i 12/16 – autentično tumačenje, u daljem tekstu: Zakon) , ostvarivanje javnog interesa u oblasti javnog informisanja ostvaruje se sufinansiranjem projekata. Korisnik državne pomoći je u obavezi da dostavi izjavu kojom dokazuje da projekat ne može realizovati na drugi način, bez pomoći države, odnosno subvencijom, u skladu sa Zakonom.

Korisnici državne pomoći za proizvodnju medijskih sadržaja u štampanom i digitalnom formatu mogu biti mikro, mala i srednja pravna lica i preduzetnici.

Sredstva dodeljena učesnicima na konkursu ne smeju doprineti povećanju osnovnih sredstava korisnika, odnosno proširenju postojećih delatnosti, niti objedinjavanju medija (medijska koncentracija) i osnivanju i/ili registrovanju novih učesnika na tržištu dok se sredstva ne smeju koristiti za druge namene, a naročito proizvodnju drugih medijskih sadržaja (prelivanje sredstava).

**II  PRAVO UČEŠĆA**

Na konkursu može učestvovati:

1. izdavač medija čiji medij je upisan u Registar medija u Agenciji za privredne registre, ukoliko se medijski sadržaj emituje/distribuira na teritoriji opštine Sremski Karlovci;
2. pravno lice, odnosno preduzetnik koji se bavi proizvodnjom medijskih sadržaja i koji priloži dokaz da će sufinansiran medijski sadržaj biti realizovan putem medija koji je upisan u Registar medija i emituje se na teritorijiopštine Sremski Karlovci.

Pravo učešća na Konkursu nemaju izdavači koji se finansiraju iz javnih prihoda.

Pravo učešća na Konkursu nemaju lica koja su u prethodnom periodu dobila sredstva namenjena projektnom sufinansiranju, a nisu u ugovorom predviđenom roku i u propisanoj formi podnela narativni i finansijski izveštaj o realizaciji projekta, kao i lica za koja se utvrdi da su sredstva nenamenski trošila.

Učesnik Konkursa može konkurisati samo sa jednim projektom.

Izdavač više medija ima pravo učešća na Konkursu s jednim projektom za svaki medij.

**III  KRITERIJUMI ZA OCENU PROJEKATA**

Kriterijumi na osnovu kojih će se ocenjivati projekti prijavljeni na konkurs su:

1. Mera u kojoj je predložena projektna aktivnost podobna da ostvari javni interes u oblasti javnog informisanja:

1.1.  Značaj projekta sa stanovišta:

* ostvarivanja javnog interesa u oblasti javnog informisanja;
* ostvarivanje namene konkursa;
* usklađenosti projekta sa realnim problemima, potrebama i prioritetima ciljnih grupa;
* identifikovanih i jasno definisanih potreba ciljnih grupa;
* zastupljenosti inovativnog elementa u projektu i novinarsko istraživačkog pristupa.

1.2.  Uticaj i izvodljivost sa stanovišta:

* usklađenosti planiranih aktivnosti sa ciljevima, očekivanim rezultatima i potrebama ciljnih grupa;
* stepena uticaja projekta na kvalitet informisanja ciljne grupe;
* merljivosti indikatora koji omogućavaju prećenje realizacije projekta;
* razrađenosti i izvodljivosti plana realizacije projekta;
* stepena razvojne i finansijske održivosti projekta (pozitivni efekti projekta nastavljaju se nakon što se okonča podrška).

1.3.  Kapaciteti sa stanovišta:

* stepena organizacionih i upravljačkih sposobnosti predlagača projekta;
* neophodnih resursa za realizaciju projekta;
* stručnih i profesionalnih referenci predlagača projekta, koje odgovaraju predloženim ciljevima i aktivnostima projekta.

1.4. Budžet i opravdanost troškova sa stanovišta:

* preciznosti i razrađenosti budžeta projekta, koji pokazuje usklađenost predviđenog troška sa projektnim aktivnostima;
* ekonomske opravdanosti predloga budžeta u odnosu na cilj i projektne aktivnosti.

1. Mera pružanja veće garancije privrženosti profesionalnim i etičkim medijskim standardima:
2. da li su učesniku konkursa izrečene mere od strane državnih organa, regulatornih tela ili tela samoregulacije u poslednjih godinu dana, zbog kršenja profesionalnih i etičkih standarda (podatke pribavlja stručna služba od Regulatornog tela za elektronske medije, za elektronske medije, a od Saveta za štampu, za štampane i onlajn medije);
3. dokaz o tome da su nakon izricanja kazni ili mera preduzete aktivnosti koje garantuju da se sličan slučaj neće ponoviti.

Bliži kriterijumi za ocenjivanje projekata su:

1. da je projekat od posebnog značaja za informisanje stanovništva na teritoriji opštine Sremski Karlovci;
2. mera u kojoj projekat doprinosi očuvanju srpskog nacionalnog i kulturnog identiteta i jezika;
3. aktuelnost teme i dostupnost većem broju korisnika;
4. mera u kojoj projekat doprinosi boljoj informisanosti osoba sa invaliditetom i pripadnika nacionalnih manjina;
5. mera u kojoj predloženi projekat doprinosi unapređenju položaja i ravnopravnosti određenih društvenih grupa: maloletnika, žena, starih, ekonomski i socijalno ugroženih društvenih grupa, pripadnika LGBT populacije, itd.;
6. mera u kojoj projekat doprinosi unapređenju medijske pismenosti i rodne ravnopravnosti.

**IV  ROKOVI**

Prijave na konkurs podnose se u roku od 20 dana od dana objavljivanja Konkursa u dnevnom listu „Dnevnik“: od 09.03.2022. godine  do 28.03.2022. godine.

Odluka o raspodeli sredstava donosi se najkasnije u roku od 90 dana od dana zaključenja konkursa.

**V  DOKUMENTACIJA**

[**Obrazac1\_budzet\_projekta (2)**](https://sremskikarlovci.rs/wp-content/uploads/2022/03/Obrazac1_budzet_projekta-2.xls)

[**obrazac-1-prijava-za-projektno-sufinansiranje-iz-oblasti-javnog-informisanja (1)**](https://sremskikarlovci.rs/wp-content/uploads/2022/03/obrazac-1-prijava-za-projektno-sufinansiranje-iz-oblasti-javnog-informisanja-1.docx)

Učesnik konkursa je **obavezan** da dostavi:

1. Popunjen i overen prijavni Obrazac 1 za učešće na konkursu, u **dva** **primerka**. Obrazac se preuzima sa sajta Opštine Sremski Karlovci: rs
   * Obrazac 1 – prijava: popunjen predlog projekta i
   * Obrazac 1 – tabela: popunjen budžet projekta.
2. Kopije sledećih dokumenata u **jednom primerku**:

* Potvrda Narodne banke Republike Srbije da nema evidentirane osnove i naloge u prinudnoj naplati (da nema blokiran račun), koja nije starija od datuma raspisivanja konkursa;
* Rešenje o registraciji iz Registra medija koji se vodi u Agenciji za privredne registre, sa podacima upisanim u skladu sa Zakonom o javnom informisanju i medijima (u obzir se neće uzimati rešenje o registraciji iz Registra javnih glasila u Agenciji za privredne registre);
* Dozvola za emitovanje radio i/ili TV programa izdata od Regulatornog tela za elektronske medije;
* Overena izjava/saglasnost medija (ili više njih) da će programski sadržaj biti emitovan/objavljen u tom mediju (obavezno samo za pravna lica i preduzetnike koji se bave proizvodnjom medijskih sadržaja i koji su registrovani za produkciju televizijskog i radijskog programa);
* Potpisana izjava učesnika da se ne nalazi u postupku povraćaja državne ili *de minimis* pomoći, kao i da nisu bili u teškoćama u skladu sa Uredbom o uslovima i kriterijumima usklađenosti državne ili de minimis pomoći za sanaciju i restruktuiranje učesnika na tržištu u teškoćama („Službeni glasnik RS“, broj 62/21) na dan 31. decembar 2019. godine;
* Potpisana izjava učesnika da projekat ne može realizovati na drugi način, bez pomoći države, odnosno subvencijom;
* Potpisana izjava učesnika na konkursu o tome da li je učesniku za isti projekat već dodeljena državna ili de minimis pomoć u tekućoj fiskalnoj godini i po kom osnovu, za štampane medije, radio, internet medije i novinske agencije;
* Potpisana izjava učesnika na konkursu o tome da li je učesniku za isti projekat već dodeljena državna ili de minimis pomoć u tekućoj fiskalnoj godini i po kom osnovu, za proizvodnju medijskih sadržaja za televiziju;
* Vizuelni prikaz predloženog medijskog sadržaja (trejler, primerak novina, džingl i sl).

**VI  POZIV ZA UČEŠĆE U RADU KOMISIJE**

Pozivaju se novinarska i medijska udruženja, registrovana najmanje tri godine pre datuma raspisivanja konkursa da predlože članove konkursne komisije.

Uz predlog za člana komisije, prilaže se i dokaz o registraciji udruženja u Registru udruženja.

Pozivaju se i medijski stručnjaci zainteresovani za učešće u radu komisije, da pisanim putem predlože članove komisije, Opštini Sremski Karlovci. Uz predlog za člana komisije potrebno je dostaviti i kratke biografije.

Predlozi za članove komisije dostavljaju se u roku od 20 dana od dana objavljivanja Konkursa u dnevnom listu „Dnevnik“.

Predložena lica ne smeju biti u sukobu interesa niti obavljati javnu funkciju, u skladu sa pravilima o borbi protiv korupcije.

**VII** **NAČIN PRIJAVLjIVANjA**

Konkurs i Obrazac za prijavu objavljuju se na sajtu Opštine Sremski Karlovci, sremskikarlovci.rs, gde su vidljivi i dostupni sve vreme trajanja konkursa.

Prijave projekata slati na adresu: Opština Sremski Karlovci, Trg Branka Radičevića br.1, 21205 Sremski Karlovci sa naznakom: „Za Konkurs za sufinansiranje projekata proizvodnje medijskih sadržaja iz oblasti javnog informisanja na teritoriji opštine Sremski Karlovci u 2022. godini”.

Prijave koje stignu van propisanog roka ili na pogrešnom obrascu, neće biti razmatrane.

Rešenje o raspodeli sredstava po raspisanom konkursu, biće objavljeno na internet stranici Opštine Sremski Karlovci sremskikarlovci.rs, i dostavljeno svim učesnicima konkursa u elektronskoj formi.

Dodatne informacije se mogu dobiti radnim danima od 11 do 13 časova na telefon: 021/6853000.

**VIII** **ZAŠTITA PODATAKA O LIČNOSTI**

Svi podaci o ličnosti koji budu dostavljeni Kabinetu predsednika Opštine biće obrađivani isključivo u svrhu učešća u javnom pozivu, a u skladu sa Zakonom o zaštiti podataka o ličnosti.

Pristup ličnim podacima imaće samo ovlašćena lica Kabineta predsednika Opštine koja su obavezana na čuvanje poverljivosti podataka o ličnosti i neće ih otkrivati trećoj strani osim ako je to neophodno u svrhu kontrole postupka sprovođenja javnog poziva ili revizije.

Kabinet predsednika Opštine čuvaće podatke o ličnosti u roku predviđenim zakonom uz primenu odgovarajućih tehničkih, organizacionih i kadrovskih mera.

Lica čiji se podaci obrađuju imaju pravo na pristup, ispravku i brisanje svojih podataka, pravo na ograničenje obrade svojih podataka, prava na prigovor i pravo na pritužbu Povereniku za informacije od javnog značaja i zaštitu podataka o ličnosti.

Za učešće na javnom pozivu, Vaša je zakonska obaveza da nam date Vaše lične podatke, tačne i potpune. U suprotnom nećete moći da ostvarite Vaše pravo učešća.